KD Mahawangsa

KD Mahawangsa merupakan kapal Tentera Laut Diraja Malaysia yang berperanan sebagai kapal sokongan pelbagai peranan seberat 4,300 tan dan sepanjang 103 meter yang berpengkalan di TLDM Lumut di Perak, Malaysia. Ia dinamakan sempena Hikayat Merong Mahawangsa, lagenda pengasas kerajaan Kedah Tua.

Kapal ini mempunyai rekabentuk yang hampir sama dengan satu lagi kapal bantuan TLDM iaitu KD Sri Indera Sakti yang dibina di Jerman. Satu-satunya perbezaan antara kedua kapal ini ialah ketiadaan serombong asap pada Mahawangsa. Perbezaan ini memudahkan kedua kapal ini dikenali dari jauh. 

Kapal ini telah terlibat dalam pelbagai tugas dan misi kemanusiaan. Antaranya bantuan kemanusiaan bagi pelarian Afghanistan pada tahun 2001 dan membantu mangsa Tsunami 2004 serta menghantar kenderaan berperisai infantri dari Briged Infantri ke-4 (Mekanis) sebagai sebahagian dari pasukan pengaman bagi Operasi Astute ketika krisis Timor Leste 2006.

Dalam peranannya sebagai kapal pemerintah, KD Mahawangsa telah terbabit dalam beberapa latihan sama ada melibatkan tentera laut negara asing, seperti latihan bersama Tentera Laut Diraja Thai yang dikenali sebagai THALAY LAUT, latihan Bersama di bawah kerjasama lima negara Five Power Defence Arrangement dan siri latihan Cooperation Afloat Readiness And Training (CARAT) bersama dengan Tentera Laut Amerika Syarikat. 

Selain itu, KD Mahawangsa melalui Pelayaran Misi Ulang Bekal Malaysia Battalion (MALBATT) 850 ke Lubnan turut berjaya membuktikan komitmen dan tahap kesiapsiagaan Tentera Laut Diraja Malaysia (TLDM) melengkapkan misi yang telah diamanahkan.

Penugasan yang julung kalinya dilaksanakan oleh TLDM itu amat bertepatan dengan teras ketiga Panglima Tentera Laut, Laksamana Tan Sri Abdul Rahman Ayob iaitu meningkatkan integrasi dan sokongan kepada aspek kebersamaan atau jointness. 

KD Mahawangsa turut melaksanakan misi memperkasakan diplomasi pertahanan negara sepanjang pelayaran. Misi pertama berjaya dicapai apabila kapal tiba di Beirut, Lubnan pada 2 Januari 2023 setelah belayar selama 34 hari di lautan. 

Misi kedua berjaya dilaksanakan dengan menyertai International Fleet Review (IFR) di Cox’s Bazar, Bangladesh pada 6 hingga 9 Disember yang menghimpunkan 28 buah angkatan laut sahabat dari seluruh dunia. Kapal turut berpeluang memperkasakan diplomasi pertahanan dengan Tentera Laut India (TLI) semasa pelayaran pulang melalui lawatan operasi di Kochi, India mulai 28 sehingga 31 Januari 2023 serta melaksanakan Passing Exercise (PASSEX) bersama INS SAVITRI pada 5 Februari 2023. 

Malah, KD Mahawangsa sekali lagi mencipta sejarah apabila berjaya melaksanakan pelayaran perpindahan aset Tentera Darat Malaysia melibatkan sebuah Armoured Heavy Recovery Vehicle (AHRV) dan 25 buah Kenderaan Perisai (KP) Gempita pada bulan September dan Oktober 2023 dari Pangkalan TLDM Lumut ke Pelabuhan Awam Pending, Kuching Sarawak.

Rujukan

Pautan luar 
 KD Mahawangsa di laman web Tentera Laut Diraja Malaysia 

Mahawangsa